(1)

Fl-Artikolu 2, il-paragrafu 4 jinbidel b’dan li ġej: “4. Il-projbizzjoni stipulata fil-paragrafu 2 ma għandhiex tapplika għal laħmijiet li jkollhom l-marka tas-saħħa skond il-Kapitolu III tat-Taqsima I ta’ l-Anness I tar-Regolament (KE) Nru 854/2004, sakemm: (a) il-laħam ikun identifikat b'mod ċar, u jkun ġie trasportat u jkun inħażen mid-data tal-produzzjoni separatament minn laħam mhux eliġibbli, skond din id-Deċiżjoni, għad-dispaċċ barra ż-żoni elenkati fl-Anness I; (b) il-laħam ikun konformi ma’ waħda mill-kundizzjonijiet li ġejjin: (i) ikun inkiseb qabel il-15 ta’ Lulju 2007; jew (ii) ikun inkiseb minn annimali mrobbija għallinqas għal 90 jum qabel id-data tal-qatla u maqtula; jew fil-każ ta’ laħam miksub minn speċi selvaġġi tal-kaċċa suxxettibbli għall-marda ta’ l-ilsien u d-dwiefer (‘speċi selvaġġi tal-kaċċa’) maqtula, barra miż-żoni elenkati fl-Anness I u II; jew (iii) ikun konformi mal-kundizzjonijiet stipulati fil-punti (c), (d) u (e); (c) il-laħam ikun inkiseb minn ungulati domestiċi jew minn speċi mrobbija tal-kaċċa suxxettibbli għall-marda ta’ l-ilsien u d-dwiefer (‘speċi mrobbija tal-kaċċa’), kif speċifikat għall-kategorija rispettiva ta’ laħam fil-kolonna xierqa mill-kolonni 4 sa 7, fl-Anness III, u jikkonforma mal-kundizzjonijiet li ġejjin: (i) l-annimali jkunu trabbew għallinqas għal 90 jum qabel id-data tal-qatla fuq ażjendi li jinsabu fiż-żoni speċifikati fil-kolonni 1, 2 u 3 ta’ l-Anness III, fejn ma kienx hemm tifqigħat tal-marda ta’ l-ilsien u d-dwiefer għallinqas f’dak il-perjodu; (ii) matul il-21 jum qabel id-data tat-trasport mill-biċċerija, jew fil-każ ta’ speċi mrobbija tal-kaċċa qabel id-data tal-qtil fl-ażjenda stess, l-annimali nżammu taħt is-superviżjoni ta’ l-awtoritajiet veterinarji kompetenti fuq stabbiliment wieħed li jkun jinsab fiċ-ċentru ta’ ċirku madwar l-istabbiliment b’raġġ ta’ għallinqas 10 km, fejn ma kienx hemm tifqigħat tal-marda ta’ l-ilsien u d-dwiefer, għallinqas matul 30 jum qabel id-data ta’ tagħbija; (iii) ebda annimal ta’ speċi suxxettibbli għall-marda ta’ l-ilsien u d-dwiefer ma ddaħħal fl-ażjenda msemmija fil-punt (ii) matul il-21 jum qabel id-data tat-tagħbija, jew fil-każ ta’ speċi mrobbija għall-kaċċa, qabel id-data tal-qtil fl-istabbiliment stess, ħlief fil-każ ta’ ħnieżer li jkunu ġejjin minn stabbiliment tal-provvista li jkun konformi mal-kundizzjonijiet stipulati fil-punt (ii), f’liema każ, il-perjodu ta’ 21 jum jista' jitnaqqas għal 7 ijiem; Minkejja dan, l-awtorità kompetenti tista' tawtorizza l-introduzzjoni fl-ażjenda msemmija fil-punt (ii) ta’ annimali ta’ speċi suxxettibbli għall-marda ta’ l-ilsien u d-dwiefer li jikkonformaw mal-kondizzjonijiet stipulati fil-punti (i) u (ii) u li — ġejjin minn ażjenda fejn l-ebda annimal ta’ speċi suxxettibbli għall-marda ta’ l-ilsien u d-dwiefer ma ddaħħal matul il-21 jum qabel id-data ta’ trasport fl-istabbiliment imsemmi fil-punt (ii), ħlief fil-każ ta’ ħnieżer li jkunu ġejjin minn stabbiliment tal-provvista li fil-każ tiegħu l-perjodu ta’ 21 jum jista' jitnaqqas għal 7 ijiem; jew — kienu soġġetti b'riżultati negattivi għal test għall-antikorpi kontra l-virus tal-marda ta’ l-ilsien u d-dwiefer mwettaq fuq kampjun tad-demm li ttieħed fi żmien 10 ijiem qabel id-data ta’ trasport lejn l-ażjenda msemmija fil-punt (ii); jew — ġejjin minn ażjenda li kienet soġġetta b'riżultati negattivi għal servej seroloġiku skond il-protokoll tat-teħid ta’ kampjuni adattat sabiex jiżvela 5 % prevalenza tal-marda ta’ l-ilsien u d-dwiefer b'mill-inqas 95 % livell ta’ kunfidenza; (iv) l-annimali jew, fil-każ ta’ speċi mrobbija għall-kaċċa maqtula fl-ażjenda, il-karkassi jkunu ġew ittrasportati taħt kontroll uffiċjali f'mezzi tat-trasport li jkunu tnaddfu u ġew diżinfettati qabel it-tagħbija mill-istabbiliment imsemmi fil-punt (ii) direttament lejn il-biċċerija magħżula; (v) l-annimali jkunu nqatlu inqas minn 24 siegħa wara l-ħin tal-wasla fil-biċċerija u separatament minn annimali li l-laħam tagħhom mhux eliġibbli għad-dispaċċ miż-żona elenkata fl-Anness I; (d) il-laħam, jekk ikun immarkat pożittivament fil-kolonna 8 ta’ l-Anness III, li jkun miksub minn speċi selvaġġi tal-kaċċa li nqatlu f’żoni fejn ma kienx hemm tifqigħat tal-marda ta’ l-ilsien u d-dwiefer għallinqas għal perjodu ta’ 90 jum qabel id-data tal-qtil u f'distanza ta’ għallinqas 20 km minn żoni mhux speċifikati fil-kolonni 1, 2 u 3 ta’ l-Anness III; (e) laħam imsemmi fil-punti (c) u (d) għandu jikkonforma wkoll mal-kundizzjonijiet li ġejjin: (i) id-dispaċċ ta’ laħam tali għandu jkun biss awtorizzat mill-awtorità veterinarja tar-Renju Unit, jekk — l-annimali msemmija fil-punt (c)(iv) ġew ittrasportati lejn l-istabbiliment mingħajr kuntatt ma’ l-ażjendi li jinsabu f'żoni mhux speċifikati fil-kolonni 1, 2 u 3 ta’ l-Anness III; kif ukoll — l-istabbiliment ma jinsabx fil-kontea ta’ Surrey; (ii) il-laħam ikun f’kull ħin identifikat b’mod ċar, u jkun imqandel, ittrasportat u maħżun separatament minn laħam li mhuwiex eliġibbli għad-dispaċċ miż-żona elenkata fl-Anness I; (iii) fl-ispezzjoni post-mortem mill-veterinarju uffiċjali fl-istabbiliment tad-dispaċċ, jew fil-każ ta’ qtil fl-istabbiliment stess imsemmi fil-punt (c)(ii), jew fil-każ ta’ speċi selvaġġi tal-kaċċa, fl-istabbiliment fejn jiġu mqandla l-ispeċi tal-kaċċa, ma jkunu ġew stabbiliti ebda sinjali kliniċi jew evidenza post-mortem tal-marda ta’ l-ilsien u d-dwiefer; (iv) il-laħam ikun baqa' fl-istabbilimenti jew fl-ażjendi msemmija fil-punt (e)(iii) għallinqas għal 24 siegħa wara l-ispezzjoni post-mortem ta’ l-annimali msemmija fil-punt (c) u (d); (v) kull preparazzjoni ulterjuri tal-laħam għad-dispaċċ barra ż-żona elenkata fl-Anness I għandha tiġi sospiża: — fil-każ fejn il-marda ta’ l-ilsien u d-dwiefer tkun ġiet djanjostikata fi stabbilimenti jew ażjendi msemmija fil-punt (e)(iii), sakemm jitlestew kompletament il-qatla ta’ l-annimali kollha preżenti u t-tneħħija tal-laħam u l-annimali mejta kollha, u mhux qabel ma jkunu għaddew 24 siegħa wara t-tlestija tat-tindif u d-diżinfezzjoni ta’ dawk l-istabbilimenti u l-ażjendi taħt il-kontroll ta’ veterinarju uffiċjali, u — fil-każ ta’ qatla fl-istess stabbiliment ta’ annimali suxxettibbli għal marda ta’ l-ilsien u d-dwiefer li toriġina minn ażjendi fiż-żoni fl-Anness I li ma jikkonformawx mal-kondizzjonijiet stipulati fil-punt 4(c) jew (d), sakemm jitlestew kompletament il-qatla ta’ l-annimali kollha preżenti u t-tneħħija tal-laħam u l-annimali mejta kollha taħt il-kontroll ta’ veterinarju uffiċjali; (vi) l-awtoritajiet veterinarji ċentrali għandhom jikkomunikaw lill-Istati Membri l-oħra u lill-Kummissjoni lista ta’ dawk l-istabbilimenti u l-ażjendi li jkunu approvaw għall-finijiet ta’ l-applikazzjoni tal-punti (c), (d) u (e)”.